**ELŐTERJESZTÉS KÍSÉRŐ LAP**

**E-szám: 102/2017.**

**Tárgy: Nagykovácsi Nagyközség Önkormányzatának 2017. évi költségvetéséről szóló 3/2017. (II. 27.) önkormányzati rendeletének 3. sz. módosítása**

**Előterjesztő neve:** Kiszelné Mohos Katalin polgármester

**Előadó neve:** Perlaki Zoltán pénzügyi és adóügyi osztályvezető

**Az előterjesztés aláírás előtti előzetes ellenőrzése**

**Vezetői ellenőrzés**

- az előterjesztés tartalmilag és formailag *megfelelő - nem megfelelő*

**előadó osztályvezetője**

**Pénzügyi ellenőrzés**

- az előterjesztés tartalmilag és formailag *megfelelő - nem megfelelő*

**pénzügyi osztályvezető**

**Törvényességi ellenőrzés**

- az előterjesztés tartalmilag és formailag *megfelelő - nem megfelelő*

**Nagykovácsi, 2017. szeptember 13.**

**jegyző**

***Az előterjesztés kiküldhető – nem küldhető ki.***

**Nagykovácsi, 2017. szeptember 13.**

 **polgármester**

**Tisztelt Képviselő-testület!**

Nagykovácsi Nagyközség Önkormányzatának Képviselő-testülete az Önkormányzat 2017. évi összevont költségvetését a 3/2017 (II.27.) számú rendeletével fogadta el 1.209.108 ezer forint bevételi és 1.209.108 ezer forint kiadási főösszeggel.

A 3/2017. (II.27.) rendelet 13. § alapján a Képviselő-testület a végrehajtott és bejelentett előirányzat módosítások alapján költségvetési rendeletét szükség szerint módosítja. Az első módosítás a 10/2017. (V. 02.) rendelet volt, amely a MÁK előírása alapján a hitelfelvételi szándék alátámasztásaként a bevételi és kiadási előirányzatot 30-30 M Ft-tal megemelte. A második módosítás a 11/2017 (V.29.) rendelettel került elfogadásra, amelynek során az Önkormányzat és költségvetési szerveinek bevételi és kiadási összevont előirányzata 1.266.981 ezer forintra emelkedett.

**A rendelet jelenlegi módosítási javaslatánál a következőket vettük figyelembe:**

1. a központi költségvetésből az Önkormányzaton keresztül az általa irányított költségvetési szervek egyes dolgozói részére biztosított bérkompenzációt, a bölcsődei dolgozók részére nyújtott bölcsődei pótlékot és szociális ágazati pótlékot, valamint az Öregiskola dolgozóinak bérkiegészítésére fordított kulturális pótlékot;
2. a NATÜ **Kft**. és a NATÜ **Intézmény** közötti előirányzat rendezést, tekintettel arra, hogy a NATÜ Intézmény július 1. helyett augusztus 1.-el kezdte meg működését;
3. az Öregiskola könyvtári- és közművelődési érdekeltségnövelő pályázaton elnyert támogatását;
4. a polgármesterek bérrendezésére nyújtott állami támogatást;
5. Európai Mobilitási Hét-Autómentes nap pályázaton elnyert összeg beemelését a költségvetésbe;
6. főösszeget nem érintő, működési támogatásból felhalmozási költségvetésbe történő átcsoportosítást;
7. tartalékból történő átcsoportosításokat.

**Önkormányzat**

***Bevételi előirányzatok: +8.273 ezer forint***

A Magyar Államkincstár (MÁK) évközi előirányzat módosításokról szóló értesítései alapján itt kerültek elszámolásra a központi költségvetésből származó Önkormányzatot megillető, de eredeti előirányzatban nem szereplő támogatások összegei.

Az 1-8. havi bérkompenzáció összege 608 ezer forint. A bérkompenzáció felosztása: óvoda: 448 ezer forint, polgármesteri hivatal: 99 ezer forint, öregiskola: 61 ezer forint.

A bölcsődei dolgozókra vonatkozó 1-9. havi szociális ágazati pótlék 430 ezer forint volt. Ugyanezen időszakra vonatkozólag a középfokú végzettséggel rendelkező kisgyermeknevelőket megillető pótlék jogcímen további 1.689 ezer forintot biztosított a költségvetés.

Az Öregiskola dolgozói részére kulturális illetménypótlékként 1.398 ezer forint többletforrást biztosított az állam.

A könyvtári célú érdekeltségnövelő pályázaton 513 ezer forintot, a közművelődési érdekeltségnövelő pályázaton pedig 1.560 ezer forintot sikerült nyerni, ezek az összegek az Öregiskola költségvetésében kerülnek elszámolásra.

Az Mötv. módosításáról szóló 2016. évi CLXXXV. törvény rendelkezett a polgármestereket megillető illetmények emeléséről. A polgármesteri béremelés különbözetének támogatása érdekében szükséges források biztosításáról szóló 1264/2017 (V.29) Korm.határozat 2. pontja alapján a belügyminiszter külön pályázat és kérelem nélkül támogatást nyújt a Korm.határozat mellékletében megjelölt önkormányzatoknak. Ennek alapán Nagykovácsi Nagyközség Önkormányzata 1.614 ezer forint támogatásban részesül.

Jelen előirányzat-módosítás keretében történik meg az Európai Mobilitási Hét-Autómentes nap pályázaton elnyert 461 ezer forint beemelése a költségvetésbe.

***Kiadási előirányzatok: +8.273 ezer forint***

**Személyi juttatások + 1.323 ezer forint**

A polgármesteri bérek rendezésére biztosított támogatásból 1.323 ezer forint kerül a személyi juttatások előirányzatára.

**Járulékok + 291 ezer forint**

A fenti támogatásból 291 ezer forint szociális hozzájárulási adó („TB-járulék”).

**Dologi kiadások + 461 ezer forint**

Az Autómentes napra elnyert 461 ezer forint bevétel kiadási párja a dologi kiadások előirányzatát emeli.

**Beruházások + 3.000 ezer forint**

A műfüves pálya járulékos költségei miatt az eddig „sportcélú fejlesztés” címen tartalékban lévő 3.000 ezer forintot a tartalékok közül a beruházások közé célszerű átemelni.

**Irányító szervi támogatás – 3.274 ezer forint**

A költségvetés második módosításáról szóló 11/2017 (V.29.) rendeletben a NATÜ Kft.-től 36.290 ezer forint elvonásra került és az összeg a Nagykovácsi Településüzemeltetési Intézmény részére, mint irányító szervi támogatás került átcsoportosításra.

A NATÜ Intézmény azonban július 1. helyett csak augusztus 1-től kezdte meg működését, tehát az önkormányzat júliusban még a Kft.-t, és nem az intézményt finanszírozta, továbbá augusztus elején a júliusi bér utáni járulékokat is a Kft. fizette, amit szintén az önkormányzatnak kellett finanszíroznia, ezért 9.472 ezer forintot vissza kell csoportosítani az Intézménytől a Kft-hez.

Az állami támogatások közül a bérkompenzáció 608 ezer forinttal növeli az intézmények (óvoda: 448 ezer forint, polgármesteri hivatal: 99 ezer forint, Öregiskola: 61 ezer forint) előirányzatát. A szociális ágazatban dolgozók pótléka 430 ezer forint, a középfokú végzettséggel rendelkező kisgyermeknevelőket megillető pótlék 1.689 ezer forint összegben emeli a bölcsőde finanszírozását. Az 1.398 ezer forint kulturális illetménypótlék, a könyvtári érdekeltségnövelő pályázaton elnyert 513 ezer forint és a közművelődési érdekeltségnövelő pályázaton nyert 1.560 ezer forint az Öregiskola irányító szervi támogatásához adandó hozzá.

**Működési célú pénzeszközátadások + 9.522 ezer forint**

A NATÜ Intézmény későbbi indulása miatti, Kft-nek történő pénzeszközátadás „visszacsoportosítása” 9.472 ezer forinttal emeli a pénzeszközátadások előirányzatát, a tavasszal rendezett csecsemőgondozási versenyt pedig 50 ezer forinttal támogatta az önkormányzat, amely az eredeti költségvetésben nem szerepelt.

Költségvetési főösszeget nem érintő, technikai jellegű az egyházaknak adott 1500-1500 ezer forint és a NUSE-nek a sportpálya fejlesztésre adott 1.300 ezer forint működési célú pénzeszközátadásról fejlesztési célú pénzeszközátadás sorra történő átcsoportosítás, ugyanis a támogatottak nem működésre, hanem beruházásra, fejlesztésre fogják felhasználni a kapott összeget.

**Tartalékok: – 3.050 ezer forint**

A tartalékok összege az átcsoportosítások következtében az alábbiak szerint csökken:

- Csecsemőgondozási verseny támogatása: – 50 ezer forint

- sportcélú fejlesztés átcsoportosítása beruházásra: – 3.000 ezer forint

**Az előirányzat módosítás következtében az Önkormányzat bevételi és kiadási pénzforgalmi főösszege az eredeti 1.222.417 ezer forintról 1.230.690 ezer forintra változott.**

**Polgármesteri Hivatal**

***Bevételi előirányzatok: + 99 ezer forint***

**Irányító szervi támogatás + 99 ezer forint**

A hivatali irányító szervi támogatást növeli a központosított támogatásokból az 1-8. havi bérkompenzációra kapott + 99 ezer forint.

***Kiadási előirányzatok: + 99 ezer forint***

**Személyi juttatások + 81 ezer forint**

Az 1-8. havi bérkompenzációból a személyi juttatás Polgármesteri Hivatalra vonatkozó bruttó összege 81 ezer forint.

**Munkaadókat terhelő járulékok és szociális hozzájárulási adó + 18 ezer forint**

A 1-8. havi bérkompenzáció járulékának Polgármesteri Hivatalra vonatkozó összege 18 ezer forint.

**Az előirányzat módosítások következtében a Polgármesteri Hivatal bevételi és kiadási pénzforgalmi főösszege 230.572 ezer forintról 230.671 ezer forintra változott.**

**Kispatak Óvoda**

***Bevételi előirányzatok: + 448 ezer forint***

**Irányító szervi támogatás + 448 ezer forint**

A Kispatak Óvoda részére irányító szervi támogatásként átadásra kerül a központosított támogatásokból az 1-8. havi bérkompenzációra kapott 448 ezer forint.

***Kiadási előirányzatok: + 448 ezer forint***

**Személyi juttatások + 367 ezer forint**

Az 1-8 havi bérkompenzációból a személyi juttatás összege 367 ezer forint.

**Járulékok + 81 ezer forint**

Az 1-8 havi bérkompenzációból a járulék összege 81 ezer forint.

**Az előirányzat módosítások következtében a Kispatak Óvoda bevételi és kiadási pénzforgalmi főösszege 306.183 ezer forintról 306.631 ezer forintra változik.**

**Öregiskola Közösségi Ház és Könyvtár**

***Bevételi előirányzatok: + 3.532 ezer forint***

**Irányító szervi támogatás + 3.532 ezer forint**

Az Öregiskola részére irányító szervi támogatásként átadásra kerül a könyvtári (513 ezer forint) és a közművelődési (1.560 ezer forint) érdekeltségnövelő támogatás, valamint a központosított támogatásokból az 1-8. havi bérkompenzációra kapott 61 ezer forint, továbbá 8. hóig a kulturális illetménypótlék, ami 1.398 ezer forint.

***Kiadási előirányzatok: + 3.532 ezer forint***

**Személyi juttatások + 1.196 ezer forint**

Az 1-8 havi bérkompenzációból 50 ezer forint, a kulturális illetménypótlékból pedig 1.146 ezer forint a személyi juttatás összege.

**Járulékok + 263 ezer forint**

Az 1-8 havi bérkompenzációból 11 ezer forint, a kulturális illetménypótlékból pedig 252 ezer forint a szociális hozzájárulási adó.

**Felhalmozási kiadások + 2.073 ezer forint**

A könyvtári érdekeltségnövelő támogatási pályázaton elnyert 513 ezer forinttal és közművelődési érdekeltségnövelő pályázaton elnyert 1.560 ezer forinttal az intézmény felhalmozási kiadása növelendő.

**Az előirányzat módosítások következtében az Öregiskola bevételi és kiadási pénzforgalmi főösszege 61.781 ezer forintról 65.313 ezer forintra változik**.

**Lenvirág Bölcsőde és Védőnői Szolgálat**

***Bevételi előirányzatok: + 2.119 ezer forint***

**Irányító szervi támogatás + 2.119 ezer forint**

A Lenvirág Bölcsőde és Védőnői Szolgálat részére irányító szervi támogatásként átadásra kerül a központosított támogatásokból a középfokú végzettséggel rendelkező kisgyermeknevelőket megillető 2-9 havi pótlék 1.689 ezer forint összegben, továbbá az 1-9 havi szociális ágazati pótlék 430 ezer forintja.

***Kiadási előirányzatok: + 2.119 ezer forint***

**Személyi juttatások + 1.736 ezer forint**

A középfokú végzettséggel rendelkező kisgyermeknevelőket megillető havi pótlékból a személyi juttatás összege 1.384 ezer forint, míg a szociális ágazati pótlékra kapott összegből a személyi juttatás előirányzata 352 ezer forinttal emelhető.

**Járulékok + 383 ezer forint**

A középfokú végzettséggel rendelkező kisgyermeknevelőket megillető havi pótlékból a járulék összege 305 ezer forint, a szociális ágazati pótlékból a járulék összege 78 ezer forint.

**Az előirányzat módosítások következtében a Lenvirág Bölcsőde és Védőnői Szolgálat bevételi és a kiadási pénzforgalmi főösszege 66.025 ezer forintról 68.144 ezer forintra változik.**

**Nagykovácsi Településüzemeltetési Intézmény**

***Bevételi előirányzatok: – 9.472 ezer forint***

**Intézményfinanszírozás: – 9.472 ezer forint**

A Nagykovácsi Településüzemeltetési Intézményhez 2017. július 1. helyett 2017. augusztus 1-től kerültek át a munkavállalók, ezért az Intézmény részére előirányzatként a második félévre biztosított 36.290 ezer forintból 9.472 ezer forint visszavonásra kerül.

***Kiadási előirányzatok: – 9.472 ezer forint***

**Személyi juttatások: – 4.485 ezer Ft**

Az előirányzat csökkenése a Nagykovácsi Településüzemeltetési Intézmény részére biztosított személyi juttatás részbeni visszavonását tükrözi.

**Munkaadókat terhelő járulékok és szociális hozzájárulási adó: – 987 ezer Ft**

A személyi juttatásokat terhelő 22%-os szociális hozzájárulási adót és a béren kívüli juttatások után fizetendő közterheket tartalmazza az előirányzat.

**Dologi kiadások: – 4.000 ezer forint**

Az előirányzat csökkenése a Nagykovácsi Településüzemeltetési Intézmény részére biztosított dologi kiadások részbeni visszavonását tükrözi.

**A Nagykovácsi Településüzemeltetési Intézmény 2017. második félévére tervezett bevételi és kiadási pénzforgalmi főösszege 36.290 ezer forintról 26.818 ezer forintra változik.**

**Összegzés**

A jelen előterjesztésben részletezett 3. sz. rendeletmódosítás után Nagykovácsi Nagyközség Önkormányzata 2017. évi összevont költségvetésének összesített bevételi és kiadási főösszege az eredeti 1. 266.981 ezer forintról 1.275.255 ezer forintra változik.

A költségvetés módosításának előkészítése a NATÜ Kft. és a NATÜ Intézmény finanszírozásának kiegyenlítése, a MÁK által biztosított évközi előirányzatmódosítások költségvetésbe történő beemelése, a pályázatok elszámolása, valamint a tartalék egy részének felhasználhatósága érdekében történt.

Nagykovácsi, 2017. szeptember 13.

 Kiszelné Mohos Katalin

 polgármester